འདི་ནི་བཀའ་གཏེར་གཉིས་སུ་བཞག༔བཀའ་བརྒྱུད་འཁོན་སྟོན་ཀླུ་དབང་གིས༔སྤེལ་ནས་བསྟན་པ་ཡུན་དུ་སྐྱོང༔གཏེར་འབྱུང་རྒྱས་འབྲིང་བསྡུས་དང་ཟབ༔ཀུན་གྱི་ནང་ནས་ཡང་ཟབ་འདི༔ད་ལྟ་ཁྱོད་ལ་གདམས་ཤིང་གཏད༔མ་འོངས་བཞི་བཅུའི་ཡང་མཐའ་དེར༔བདུད་ཀྱི་སྤྲུལ་པས་བོད་ཁམས་དཀྲུགས༔སེར་གོས་གོན་པས་དམག་དཔོན་བྱེད༔དབུས་གཙང་ནང་འཁྲུགས་དམེ་ལས་དར༔ཕ་སྤུན་དམེ་འཁྲུགས་དུག་ལས་བྱེད༔སྔགས་པ་རྡོ་རྗེ་ནང་དམེ་བྱེད༔མི་ཆེན་གྲིར་བཀུམས་སྟོད་དམག་བསྐུལ༔རྒྱ་དམག་དུ་རུཿཀ་ལུད་ནས༔བོད་ཁམས་དམྱལ་ཐག་གཅོད་པའི་དུས༔ཁྱོད་ཀྱི་སྨོན་ལམ་མཐུ་བཙན་པས༔ཆོས་འདི་བཏོན་ནས་སྒྲུབ་གྱུར་ན༔མཐའ་དམག་ཕྱིར་བསྲིང་བར་ཆད་སེལ༔སུས་སྒྲུབ་བྱིན་རླབས་ཚན་ཁ་མྱུར༔དེ་ཕྱིར་ཟབ་མོའི་གཏེར་དུ་སྦོས༔ཞེས་གུ་རུའི་གསུངས་བཞིན་བདག་དཔལ་གྱི་སེང་གེས་འོན་ཕུ་སྟག་ཚང་བསམ་འགྲུབ་ཀེའུ་ཚང་གི་གནས་སུ་གསང་བའི་རྒྱས་བཏབ་ནས་སྦས་སོ༔ས་མ་ཡ༔རྒྱ་རྒྱ་རྒྱ༔